তথ্যবিবরণী নম্বর : ৪০৭৫

বিজয়া সম্মিলনে স্থানীয় সরকার মন্ত্রী

**ধর্মীয় উগ্রবাদ সম্পর্কে সতর্ক থাকতে হবে**

ঢাকা, ৯ কার্তিক (২৫ অক্টোবর) :

স্থানীয় সরকার মন্ত্রী মোঃ তাজুল ইসলাম বলেছেন, ধর্মীয় উগ্রবাদ সম্পর্কে সতর্ক থাকতে হবে। যারা ধর্মীয় উগ্রবাদ ও মতবাদ সৃষ্টি করেন, তারা মুলত তাদের স্বার্থ হাসিলের জন্য এ কাজ করেন। এ উগ্রবাদী দল মুসলমান, হিন্দু, বৌদ্ধ-সহ সব ধর্মে রয়েছে।

আজ রাজধানীর চকবাজারে শ্রী শ্রী ঢাকেশ্বরী জাতীয় মন্দির মেলাঙ্গনে মহানগর সার্বজনীন পূজা কমিটি আয়োজিত বিজয়া সম্মিলন-২০১৯ এ প্রধান অতিথির বক্তব্যে মন্ত্রী এসব কথা বলেন। মহানগর সার্বজনীন পূজা কমিটির সভাপতি শৈলেন্দ্রনাথ মজুমদারের সভাপতিত্বে অনুষ্ঠানে বিশেষ অতিথির বক্তব্য রাখেন ধর্ম বিষয়ক প্রতিমন্ত্রী এডভোকেট শেখ মোহাম্মদ আবদুল্লাহ।

স্থানীয় সরকার মন্ত্রী আরো বলেন, বাংলাদেশ সাম্প্রদায়িক সম্প্রীতির দেশ। আর অসাম্প্রদায়িক চেতনার ক্ষেত্রে আমাদের সরকারের অবস্থান জিরো টলারেন্স। ধর্ম যার যার, উৎসব সবার, এই নীতিতে সরকার বদ্ধপরিকর।

অনুষ্ঠানে স্বাগত বক্তব্য রাখেন মহানগর সার্বজনীন পূজা কমিটির সাধারণ সম্পাদক এডভোকেট কিশোর রঞ্জন মণ্ডল। আরো বক্তব্য রাখেন প্রধানমন্ত্রীর বিশেষ সহকারী ব্যারিস্টার বিপ্লব বড়ুয়া, রামকৃষ্ণ মঠ ও রামকৃষ্ণ মিশনের অধ্যক্ষ স্বামী পূর্ণাত্মানন্দ মহারাজ, বাংলাদেশ পূজা উদযাপন পরিষদের সভাপতি মিলন কান্তি দত্ত এবং বাংলাদেশ পূজা উদযাপন পরিষদের সাধারণ সম্পাদক নির্মল কুমার চ্যাটার্জী।

#

হাসান/মাহমুদ/মোশারফ/সেলিম/২০১৯/২০৩০ ঘণ্টা

তথ্যবিবরণী নম্বর : ৪০৭৪

**ক্রীড়া প্রতিষ্ঠান যেনো ক্যাসিনো প্রতিষ্ঠানে পরিণত না হয়**

 **-- গৃহায়ন ও গণপূর্ত মন্ত্রী**

ঢাকা, ৯ কার্তিক (২৫ অক্টোবর) :

গৃহায়ন ও গণপূর্ত মন্ত্রী শ ম রেজাউল করিম বলেছেন, কিছু কিছু ক্রীড়া প্রতিষ্ঠানের নাম ব্যবহার করে অনৈতিক কাজ করার কারণে ক্রীড়াঙ্গনের বড় ধরনের ক্ষতি হয়ে গেছে। সে জায়গা থেকে উত্তরণে সকলে মিলে কাজ করতে হবে। ক্রীড়াবিদদের স্বপ্ন যেনো কারো ভুলে নষ্ট না হয়ে যায়। ক্রীড়া প্রতিষ্ঠান যেনো ক্যাসিনো প্রতিষ্ঠানে পরিণত না হয়।

আজ বিকেলে রাজধানীর বঙ্গবন্ধু স্টেডিয়ামে বাংলাদেশ অ্যাথলেটিক ফেডারেশনের উদ্যোগে আয়োজিত ৩৫তম জাতীয় জুনিয়র (বয়সভিত্তিক) অ্যাথলেটিক প্রতিযোগিতা ২০১৯ এর উদ্বোধন অনুষ্ঠানে প্রধান অতিথির বক্তব্যে ক্রীড়া সংগঠকদের উদ্দেশে মন্ত্রী এসব কথা বলেন।

মন্ত্রী আরো বলেন, সরকার ক্রীড়াকে সকল পৃষ্ঠপোষকতা দিতে প্রস্তুত। তবে ক্রীড়াবিদদের ক্রীড়ার প্রতি মনোযোগী হতে হবে, আন্তরিক ও নিষ্ঠাবান হতে হবে। নৈতিকতা ও মূল্যবোধের অবক্ষয় থেকে বেরিয়ে আসতে হলে ক্রীড়া চর্চার কোনো বিকল্প নাই। ক্রীড়া চর্চার মাধ্যমে শহর থেকে গ্রাম সবখানে সকলকে উজ্জীবিত করে তুলতে হবে।

বাংলাদেশ অ্যাথলেটিক ফেডারেশনের সহ-সভাপতি মোঃ তোফাজ্জল হোসেনের সভাপতিত্বে অনুষ্ঠানে বিশেষ অতিথির বক্তব্য প্রদান করেন বাংলাদেশ আওয়ামী লীগের যুব ও ক্রীড়া বিষয়ক সম্পাদক ও সাবেক সংসদ সদস্য মোঃ হারুনুর রশীদ, বাংলাদেশ সুপ্রীম কোর্ট বার এসোসিয়েশনের সভাপতি এডভোকেট এম আমিন উদ্দিন ও ওয়ালটন গ্রুপের এক্সিকিউটিভ ডিরেক্টর এফ এম ইকবাল বিন আনোয়ার ডন। অনুষ্ঠানে স্বাগত বক্তব্য প্রদান করেন বাংলাদেশ অ্যাথলেটিক ফেডারেশনের সাধারণ সম্পাদক এডভোকেট আব্দুর রকিব মন্টু।

অনুষ্ঠান শেষে মন্ত্রী প্রতিযোগিতায় বিজয়ীদের হাতে পুরস্কার তুলে দেন।

#

ইফতেখার/মাহমুদ/মোশারফ/সেলিম/২০১৯/১৯২০ ঘণ্টা

তথ্যবিবরণী নম্বর : ৪০৭৩

**নারী ও শিশু নির্যাতনকারীদের ছাড় নেই**

 **-- মহিলা ও শিশু বিষয়ক প্রতিমন্ত্রী**

ঢাকা, ৯ কার্তিক (২৫ অক্টোবর) :

মহিলা ও শিশু বিষয়ক প্রতিমন্ত্রী ফজিলাতুন নেসা ইন্দিরা বলেছেন, নুসরাত জাহান রাফি হত্যা মামলার রায়ের মধ্য দিয়ে ন্যায়বিচার প্রতিষ্ঠিত হয়েছে। নারী ও শিশু নির্যাতন মামলার বিচারের ক্ষেত্রে এ রায় উজ্জ্বল দৃষ্টান্ত হয়ে থাকবে। এ রায়ে প্রমাণ হয়েছে বাংলাদেশে হত্যা নির্যাতন করে কেউ পার পাবে না। নারী ও শিশু নির্যাতনকারীদের কোনো ছাড় নেই।

আজ ঢাকায় বাংলা একাডেমি মিলনায়তনে প্ল্যান ইন্টারন্যাশনাল বাংলাদেশ আয়োজিত ‘মেয়ে আমি সমানে সমান’ শীর্ষক কর্মসূচির উদ্বোধন অনুষ্ঠানে প্রধান অতিথির বক্তব্যে প্রতিমন্ত্রী এসব কথা বলেন। অনুষ্ঠানে স্বাগত বক্তব্য রাখেন প্ল্যান ইন্টারন্যাশনাল বাংলাদেশের কান্ট্রি ডিরেক্টর ওরলা মারফী এবং বিশেষ অতিথি হিসেবে বক্তব্য রাখেন সংসদ সদস্য এরোমা দত্ত ও চাইল্ড পার্লামেন্টের স্পিকার মরিয়ম আক্তার জিম।

প্রতিমন্ত্রী ইন্দিরা বলেন, সরকার নারীর মানবিক ক্ষমতা ও অর্থনৈতিক সুবিধা বৃদ্ধি, মত প্রকাশ ও উন্নয়নের সহায়ক পরিবেশ সৃষ্টি করেছে। যার ফলে বাংলাদেশ নারীর ক্ষমতায়ন ও জেন্ডার সমতায় রোল মডেল হিসেবে প্রতিষ্ঠিত হয়েছে। তিনি বলেন, মেয়ে আমি সমানে সমান কর্মসূচি মেয়ে শিশু ও যুব নারীদের ক্ষমতা, স্বাধীনতা ও প্রতিনিধিত্বের বিকাশে সাহায্য করবে, যা জেন্ডার সমতা অর্জনে গুরুত্বপূর্ণ ভুমিকা রাখবে। এছাড়া এ ধরনের কর্মসূচির মাধ্যমে মেয়ে শিশু ও যুব নারী সিদ্ধান্ত গ্রহণ প্রক্রিয়ায় অংশগ্রহণ করতে পারবে।

উল্লেখ্য, মেয়ে ও যুব নারীদের সমান ক্ষমতা, সমান স্বাধীনতা ও সমান প্রতিনিধিত্ব নিয়ে প্ল্যান ইন্টারন্যাশনাল বিশ্বের ৭০টি দেশে এক সাথে মেয়ে আমি সমানে সমান কর্মসূচি শুরু করেছে।

#

আলমগীর/মাহমুদ/মোশারফ/সেলিম/২০১৯/১৯৪০ ঘণ্টা

তথ্যবিবরণী নম্বর : ৪০৭২

**বিশ্ব গণমাধ্যম ও তথ্য সাক্ষরতা সপ্তাহ শুরু**

ঢাকা, ৯ কার্তিক (২৫ অক্টোবর) :

ঢাকায় শুরু হয়েছে ৮ম বিশ্ব গণমাধ্যম ও তথ্য সাক্ষরতা সপ্তাহ ২০১৯।

গতকাল সন্ধ্যায় জাতিসংঘ দিবসে (২৪ অক্টোবর) রাজধানীতে ইস্ট ওয়েস্ট বিশ্ববিদ্যালয়ে ইউনেস্কোর পৃষ্ঠপোষকতায় ‘গ্লোবাল মিডিয়া এন্ড ইনফরমেশন লিটারেসি উইক ২০১৯’ উদ্বোধন করেন বিশ্ববিদ্যালয়ের প্রতিষ্ঠাতা ও প্রধান উপদেষ্টা অর্থনীতিবিদ ড. মোহাম্মদ ফরাসউদ্দিন।

বিশ্ববিদ্যালয়ের তথ্য অধ্যয়ন ও গ্রন্থাগার ব্যবস্থাপনা বিভাগের চেয়ারপার্সন ড. দিলারা বেগমের সভাপতিত্বে আয়োজিত এ উদ্বোধন অনুষ্ঠানে ‘প্রাত্যহিক জীবনে গণমাধ্যম ও তথ্য সাক্ষরতার গুরুত্ব’ বিষয়ে মূল প্রবন্ধ উপস্থাপন করেন বাংলাদেশে ইউনেস্কো’র প্রতিনিধি বিয়েট্রিস কালদুন (Beatrice Kaldun)।

তথ্যমন্ত্রী ড. হাছান মাহ্‌মুদ ও তথ্য প্রতিমন্ত্রী ডা. মোঃ মুরাদ হাসান তাদের শুভেচ্ছাবার্তায় গণমাধ্যম ও তথ্য সাক্ষরতা সপ্তাহ উদ্‌যাপনের সাফল্য কামনা করেছেন।

সপ্তাহ উপলক্ষে ৩১ অক্টোবর প্রতিদিন সকাল ১০টা থেকে বিকাল ৩টা ইস্ট ওয়েস্ট বিশ্ববিদ্যালয়ে থাকছে গণমাধ্যম ও তথ্য স্বাক্ষরতা বৃদ্ধির কৌশলগত বিষয়াদি, যেমন বিশ্লেষণী চিন্তা, সৃষ্টিশীলতা, সাক্ষরতা, আন্তঃসাংস্কৃতিক যোগাযোগ, প্রজ্ঞা ও সহনীয়তার ওপর নানা উদ্ভাবনী আয়োজন।

উল্লেখ্য, বিশ্বব্যাপী গণমাধ্যম ও তথ্য সাক্ষরতা বৃদ্ধির লক্ষ্যে ২০১২ সাল থেকে জাতিসংঘের শিক্ষা, বিজ্ঞান ও সংস্কৃতি সংস্থা ইউনেস্কো দেশে দেশে এ আয়োজন করে আসছে।

#

আকরাম/মাহমুদ/মোশারফ/সেলিম/২০১৯/১৮৩০ ঘণ্টা

Handout Number :  4071

**Dr. Momen congratulates newly appointed Foreign Minister of Saudi Arabia**

Dhaka, October 25 :

Foreign Minister Dr. A. K. Abdul Momen has congratulated Prince Faisal bin Farhan Al Saud, the newly appointed Foreign Minister of the Kingdom of Saudi Arabia. In a message extended to him, Dr. Momen warmly felicitated Prince Faisal bin Farhan Al Saud on behalf of the people and the Government of Bangladesh as well as on his own behalf.

Dr. Momen stated that the appointment of Prince Faisal bin Farhan Al Saud as the Minister of Foreign Affairs of the Kingdom of Saudi Arabia is a clear testimony to the trust and confidence that the people and the Custodian of the Two Holy Mosques,  King of the Kingdom of Saudi Arabia repose in his ability.

While mentioning that Bangladesh values her traditional fraternal relations with the Kingdom of Saudi Arabia, the Bangladesh Foreign Minister stated that Bangladesh and Saudi Arabia have been enjoying the best of relations since decades, which has reached a new height in recent years.

Dr. Momen also expressed hope that the existing excellent brotherly relations would be further expanded in depth and dimension in the coming days. He also prayed to Almighty Allah to grant good health, happiness and long life to the Saudi Foreign Minister and also for the continued peace and prosperity for the brotherly people of Saudi Arabia.

#

Tohidul/Mahmud/Mosharaf/Salim/2019/1800 Hrs